У јесен 1941. године је био један од добровољаца у Одреду за операције у Санџаку, са којим је 1. децембра 1941. учествовао у нападу на Пљевља. Након тога се са преосталим борцима овог Одреда упутио у Рудо, где је 21. децембра постао борац тада формиране Прве пролетерске ударне бригаде. Са бригадом је учествовао у многим борбама — на Улогу, Ливну, Кључу, Котор Вароши, Неретви, Главатичеву, Крчном Брду, Бродареву и др. Истицао се у многим борбама, а посебно у борби против четника Павла Ђуришића на Вечериновцу, код Мојковца, маја 1942. године. Ово је била једна од најтежих борби Првог ловћенског батаљона, када је за неколико минута погинуло 20 партизана из овог и Дурмиторског омладинског батаљона. Јово је тада налетео на четничког пушкомитраљесца и отео му оружје, али се четник отимао, како не би био заробљен. Борац Ђоко Војводић је успео да усмрти овог четника, али је и сам страдао од другог четника.